Kies ses kolwers wat hul man kan staanGraeme Smith het in sy 117 toetse meer as 9 000 lopies vir die Proteas aangeteken. Foto: Luigi Bennett / AFP) Graeme Smith was die kaptein van die Protea-span wat in 2008/’09 amok in Australië gemaak het. Die Suid-Afrikaners het die reeks met 2-1 beklink en die oudkaptein was een van sy span se groot sterre. Benewens sy honderdtal in die eerste toets in Perth, het hy ook die verbeelding van die krieketwêreld aangegryp toe hy met ŉ gebreekte hand op die Sydney Cricket Ground (SCG) gaan kolf het. Nou het die voormalige openingskolwer gesê dat aggressiewe spel die beste benadering teen die veglustige Aussies is. Met ander woorde – hy sal graag wil sien dat die Protea-elftal uit ses kolwers en vyf boulers boulers bestaan. “Natuurlik is daar kommer oor Suid-Afrika se kolfwerk en hulle probeer altyd om ŉ ekstra kolwer te kies. Sodoende is hulle dalk uit die staanspoor op die agtervoet; ek sal graag wil sien dat hulle met ŉ meer aggressiewe benadering vorendag kom,” het Smith gesê. As ’n bouler kan Marco Jansen wedstryde vir die Proteas wen. Foto: Rodger Bosch/AFP. Die 41-jarige Suid-Afrikaner meen dat die Proteas se boulaanval met die beste ter wêreld kan saamgesels. “In Lungi Ngidi, Marco Jansen, Kagiso Rabada, Anrich Nortjé en Keshav Maharaj het jy uitstekende boulers wat eiehandig vir jou ŉ toets kan wen. Skaaf nou aan die kolwers – kry ses kolwers wat vennootskappe kan bou en vir goeie tellings kan sorg.” Die Proteas speel binnkort drie toetse teen die Australiërs en die meeste ontleders is maar bekommerd oor die Suid-Afrikaners se kolfwerk. Herschelle Gibbs het juis verlede week gesê dat Dean Elgar en kie gaan sukkel om by Steve Smith, David Warner en Marnus Labuschagne kers vas te hou . “Ek dink ons kan sukkel om ŉ gelykopuitslag af te dwing, om dan nie eens van ŉ reeksoorwinning te praat nie. Dieselfde storie het in Engeland afgespeel. Loopbaanstatistieke vertel ŉ storie en ek wil rêrig nie so pessimisties wees nie, maar statistieke lieg nie sommer nie,” het Gibbs gesê. Dean Elgar is die Proteas se mees ervare kolwer. Foto: © Christiaan Kotze/C& C Photographic Agency Smith glo ook dat die boulers se rol deurslaggewend vir Suid-Afrika kan wees. Maar daar kan nie die heeltyd op hulle gesteun word om die kastaiings uit die vuur te krap nie. “As jy genoeg lopies op die telbord het, kan die boulers vir jou die wedstryd wen. En Suid-Afrika sal die boulers moet kies wat dit kan doen.” Bepalings: 17 tot 21 Desember: Eerste toets in Brisbane 26 tot 30 Desember: Tweede toets in Melbourne 4 tot 8 Januarie: Derde toets in Sydney